Leerder se boek ook oorsee Skryf is die geheim tot haar sukses | Netwerk24
Leerder se boek ook oorsee Skryf is die geheim tot haar sukses
Deur Liezl Davids 28 Oktober 2016 06:00
Hillary Geslin Foto: Liezl DAvids
'n Plaaslike gr. 10-leerder van Hoërskool Wellington se heel eerste boek word tans internasionaal verkoop.
Hillary Geslin van Egoli in Carterville se boek getiteld Success comes with effort, word sedert 6 September aanlyn in oorsese lande verkoop.
Sy vertel dat sy begin skryf het om uiting te gee aan haar gevoelens, maar dat sy deur middel van haar boek jongmense wil motiveer om uit te styg bo hul omstandighede en nie aan hulself te twyfel nie.
"As jy jouself ken, kan mense maar wat ook al van jou sê."
Hillary vertel dat sy nog geen formele opleiding gehad het nie, maar dat sy maar vir haar tannie, wat haar mentor en bestuurder is, gelees het om te hoor of als reg klink.
"Ek het vir haar gesê, wie nie waag nie sal nie wen nie," vertel haar tannie, Angeline Geslin-Truskie.
Volgens Hillary het sy ses maande geneem om die boek te voltooi.
Angeline vertel toe die boek afgelewer word was Hillary nog in die skool en kon hulle nie wag om die nuus vir haar oor te dra nie.
"Toe ek die boek sien het ek glad op my aunty gespring. Ek het gelag en gehuil," vertel Hillary.
Volgens Hillary het die skoolhoof haar by die weeklikse byeenkoms vorentoe geroep en vir die res van die skool van haar boek vertel.
"Ek het 'n gevoel ervaar wat ek nie kan beskryf nie. Een van die meisies by die skool het vir my gesê dat toe ek haar vertel van my boek het sy gedink dit is als in my verbeelding."